Document ID: 32005D0607

KOMISJONI OTSUS,
5. august 2005,
IT-toe ja teavitamismeetmete kulude rahastamise kohta loomade tervishoiu ja heaolu valdkonnas 2005. aastal
(2005/607/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikleid 17, 37 ja 37a,
ning arvestades järgmist:
(1)
Komisjoni 30. märtsi 2004. aasta otsus 2004/292/EÜ TRACES-süsteemi kasutuselevõtmise kohta (2) kohustab liikmesriike süsteemis osalema alates 31. detsembrist 2004. Süsteemi ajakohastamiseks vastavalt muutunud veterinaariaalastele õigusaktidele tuleb ette näha vajalikud kulud. TRACES tootmiskeskkonna kättesaadavuse ja stabiilsusega seonduvaid tehnilisi ja turvanõudeid arvesse võttes tuleb süsteem varustada arvutiseadmetega ning luua üksnes selle süsteemi kontrolli ja hooldusega tegelev üksus. Süsteemi igapäevane kasutamine nõuab ka sobivat logistilist tuge.
(2)
Nõukogu 21. detsembri 1982. aasta direktiivi 82/894/EMÜ (ühendusesisese loomahaigustest teatamise kohta) (3) alusel komisjoni 1. märtsi 2005. aasta otsusega (milles sätestatakse loomahaigustest teatamise kodeeritud vorm ja koodid vastavalt nõukogu direktiivile 82/894/EMÜ) (4) loodud teatamise süsteemi tuleb kohandada ja muuta kasutajasõbralikumaks, eriti parema kaardiliidese abil.
(3)
Seoses loomakaitse teabepoliitika rakendamisega tuleb võtta meetmed nõukogu 22. detsembri 2004. aasta määruse (EÜ) nr 1/2005 (mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97) (5) kohaldamiseks. Eelkõige on vajalikud uuringud satelliitnavigatsiooni tehnoloogia kasutamise kohta ning sellise infosüsteemi väljatöötamise kohta, mis on kokkusobiv olemasolevate süsteemidega ning eriti TRACES-süsteemiga.
(4)
Loomakaitse teabepoliitika nõuab ka valdkonna teaduslikke ja tehnilisi arenguid käsitleva teabe levitamist ning tarbijahoiakute uurimist loomade heaolu suhtes.
(5)
Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD JÄRGMISE OTSUSE:
Artikkel 1
Traces
Otsuses 2004/292/EÜ nimetatud TRACES-süsteemi hoolduseks ning ajakohastamiseks on ettenähtud järgmised summad ja kasutusviisid:
-
500 000 eurot süsteemi kättesaadavuseks ja turvalisuseks hädavajalike eriotstarbeliste seadmete ja tehnotoe jaoks;
-
300 000 eurot kasutajate abistamiseks vajaliku logistilise toe jaoks;
-
200 000 eurot hooldustoe jaoks, et viia süsteem vastavusse õiguslike ja tehniliste arengutega.
Artikkel 2
Loomahaigustest teatamise süsteem
115 000 euro suurune summa on ettenähtud otsuses 2005/176/EÜ nimetatud teatamise süsteemi hoolduseks ja kõnealuse süsteemi varustamiseks eriotstarbelise kaardistamistarkvaraga.
Artikkel 3
Loomade heaoluga seonduvad teavitamismeetmed
1. 450 000 euro suurune summa on ettenähtud järgmistele meetmetele loomade heaolu valdkonnas:
-
määruse (EÜ) nr 1/2005 I lisa IV peatüki punktis 4 nimetatud navigatsioonisüsteemi spetsifikatsiooni koostamise uuring;
-
valdkonna ametlike kontrollide tõhustamiseks satelliit-navigatsioonisüsteemidega seotud info- ja sidetehnoloogiate arendamise uuring.
2. 250 000 euro suurune summa on ettenähtud Eurobaromeetriga sarnase uuringu läbiviimiseks, mis käsitleb tarbijahoiakuid loomade heaolu suhtes.
3. 145 000 euro suurune summa on ettenähtud ühenduse loomakaitset käsitlevate õigusaktidega seotud teabe avaldamiseks komisjoni poolt.
Artikkel 4
Artiklites 1, 2 ja 3 sätestatud meetmed rahastatakse ning tööettevõtjad valitakse olemasoleva raamlepingu alusel.
Brüssel, 5. august 2005

Labels: 12
15
6